Arnau Comas

Arnau Comas Feixas, nado en Cassà de la Selva o 11 de abril de 2000, é un futbolista español que xoga como defensa central no Deportivo da Coruña, da Segunda División. É irmán do tamén futbolista Oriol Comas, xogador do Ourense CF.

 Traxectoria 
Formouse como futbolista nas canteiras do Girona e do Barcelona, ingresando neste último aos 10 anos. Foi subindo polas diferentes categorías inferiores do club e na tempada 2017/18 proclamouse co equipo xuvenil campión do seu grupo da División de Honra e da Liga Xuvenil da UEFA.

Na tempada 2019/20 xogou cedido no Olot, co que debutou na Segunda División B ás ordes de Raúl Garrido. A continuación regresou ao Barcelona e pasou a capitanear o filial de García Pimienta, tamén en Segunda B. Formou parella de centrais con Mika Mármol, e durante os seguintes dous anos disputou un total de 55 partidos oficiais, todos agás un como titular.

En 2022, despois de 12 anos no Barça, deixou o club catalán e puxo rumbo ao FC Basel suízo, co que asinou un contrato de catro anos. Debutou co equipo de Alexander Frei o 21 de xullo ante o Crusaders irlandés en St. Jakob-Park, nun partido da segunda rolda de clasificación para a  Conference League da UEFA. Tres días despois, xogou o seu primeiro encontro na Super Liga, nun empate 1-1 contra o Servette. O 23 de outubro do mesmo ano marcou dous goles na vitoria do Basel por 3-1 sobre o Winterthur. Titular indiscutible, mediada a tempada 2022/23 levaba xa disputados 25 partidos oficiais, pero en xaneiro sufriu unha lesión muscular durante un adestramento en Marbella que o afastou dos terreos de xogo no que restaba de campaña.

Recuperouse a tempo para o comezo da tempada 2023/24 co novo adestrador Timo Schultz, pero o 23 de outubro de 2023 sufriu unha lesión no menisco lateral do xeonllo esquerdo nun partido contra o Servette, que precisou dunha operación cirúrxica e que o deixou varios meses de baixa. Reapareceu para disputar os dous últimos partidos da liga. Na tempada 2024/25 volveu padecer outra lesión, desta vez nun ombreiro, perdendo boa parte da primeira metade da competición.

O 31 de xaneiro de 2025 foi cedido ao Eibar, da Segunda División. Tardou un mes en facerse cun posto no equipo vasco, pero acabou aferrándose á titularidade, formando parella con Anaitz Arbilla. Con todo, despois de nove encontros, todos como titular, ata que recaeu da súa lesión de ombreiro, tendo que pasar de novo polo quirófano.

O 4 de xullo asinou un contrato de tres anos co Deportivo da Coruña, da mesma categoría. Debutou nun partido amigable contra o Ourense no Couto, encontro no que se enfrontou por primeira vez na súa carreira ao seu irmán Oriol.

 Selección española 
O 18 de novembro de 2022 debutou coa selección española sub-21 ante o Xapón.

 Estatísticas 
ClubTempadaDivisiónLigaCopaEuropaOutrosInclúe partidos de promoción de ascenso a Segunda División.TotalPartidosGolesPartidosGolesPartidosGolesPartidosGolesPartidosGolesOlot2019/20Segunda B16010----170Barcelona B2020/21Segunda B252----102522021/221ª RFEF290------290Total club542000010542Basel2022/23Super Liga13210120--2602023/24Super Liga911020--1202024/25Super Liga3020----50Total club2534014000433Eibar2024/25Segunda9000----90Total carreira104550140302110

 Notas 

Categoría:Nados en 2000
Categoría:Nados na provincia de Xirona
Categoría:Futbolistas de Cataluña
Categoría:Defensas de fútbol
Categoría:Xogadores do FC Barcelona B
Categoría:Xogadores da UE Olot
Categoría:Xogadores do FC Basel
Categoría:Xogadores do SD Eibar
Categoría:Xogadores do Deportivo da Coruña
Categoría:Xogadores da selección de fútbol de España sub-21